**Սիրելի Տավուշցիներ, հարգելի հյուրեր, տիկնայք և պարոնայք**

Սիրով շնորհավորում եմ բոլորիս Հայաստանի Հանրապետության անկախության 20-րդ տարեդարձի կապակցությամբ:

Այս օրերին ոչ միայն Հայաստանում, այլ ամբողջ աշխարհով մեկ համայն հայությունը տոնում է իր ամենաբաղձալի տոնը՝ պատանի Հայրենիքի 20-րդ հոբելյանը:

Բոլոր Տավուշցիների անունից իմ խորին երախտագիտությունն եմ հայտնում Հայաստանի Հանրապետության Ազգային Ժողովի նախագահի տեղակալ պարոն Սամվել Նիկոյանին, այսօր Տավուշի մարզում գտնվելու, և մեր ուրախությունը բազմապատկելու համար:

Հարգելի հայրենակիցներ, մենք բոլորս հիշում ենք այն դժվարին, բայց և մեծ բովանդակությամբ լցված օրերը, երբ ծնվում էր մեր անկախությունը: Մի կողմից հեշտ չէր, որ նոր էին դրվում մեր անկախ պետականության անկյունաքարերն, իսկ մյուս կողմից մենք պատերազում էինք մեր գոյությունն ու անկախությունը պաշտպանելու համար: Այդ օրերին էին, որ մենք դարձանք մի բռունցք, միավորվեցինք դարերով սպասված մեր երազանքի շուրջ և ապացուցեցինք, որ մեր պայքարը արդար է և դրա համար պատրաստ ենք անցնել դժվարին ճանապարհ:

Ցավոք, այդ ճանապարհին մենք ունեցանք բազմաթիվ կորուստներ: Այսօր և՛ ցավում ենք, և հպարտանում մեր հերոսներով: Հպարտ ենք, որովհետև կանգուն ենք, հպարտ ենք որովհետև այս կորուստներն եղել են գիտակցված, հպա՛րտ ենք, որ ունենք ամուր պետականություն և իհարկե հպա՛րտ ենք, որ այսօր ունենք մարտունակ բանակ, զարգացող երկիր:

Փա՛ռք մեր հերոսներին, փա՛ռք բոլոր նրանց, ովքեր իրենց կյանքն ու առողջությունը չխնայեցին այսօրվա համար, մեր երեխաների և մեր երազած ապագայի համար:Ինչպես նշում է ազգային բարոյախոս ու քաղաքական հասարակական գործիչ Գարեգին Նժդեհը §Մի ժողովուրդ բարոյապես այնքան է ուժեղ, որքան ջերմ է նրա պաշտանմունքը դեպի իր մեծ նահատակները: Հիշիր նրանց, որ գերեզմանում ննջելով սուրն իրենց գլխի տակ դրեցին:Քաջերի բարձն է սուրը¦:

Այս բոլոր ժամանակներում ազգի հերոսները որոշել են վճռորոշ մարտերի ելքը:

Խնդրում եմ մեկ րոպե լռությամբ հարգել անկախության համար իրենց կյանքը տված մեր հերոս ընկերների հիշատակը:

Շնորհակալություն:

Հարգելի բարեկամներ, մենք համոզված ենք, որ յուրաքանչյուր տարի այս օրը մենք մեկ անգամ ևս հաստատելու ենք մեր ձեռքբերումներով, խոսելու ենք նորանոր նվաճումների մասին, և հաստատակամ առաջ ենք գնալու դեպի նոր հաղթանակներ, զարգացման նոր հորիզոններ:

Տավուշ աշխարհի /իսկ այն օրերին Բերդի ու Նոյեմբերյանի, Իջևանի ու Դիլիջանի/ ժողովուրդը իր մեծ ներդրումն ունեցավ անկախության հաստատման, մեր պետականության կայացման գործընթացում:

Պաշտպանելով մոտ 300 կմ. սահման, Տավուշցին այդ դժվարին օրերին կարողացավ կազմակերպել նաև տնտեսական հարցերը, և որ ամենակարևորն է, թեկուզ և ամենասահմանամերձ գյուղերում ո՛չ մի օր չդադարեց դպրոցի աշխատանքը, ո՛չ մի բժիշկ չզլացավ աշխատել ամենածանր ռեժիմով, ո՛չ մի ոստիկան և ուսադիրի տակ գտնվող մարդ չխուսափեց պատերազմական գործողություններին մասնակցելուց, իսկ մեր աշխարհազորայինները՝ մեր երկրապահը օրինակ էր ծառայում հայրենասիրության, անձնազոհության և հերոսապատումի: Սահմանի յուրաքանչյուր քայլի վրա կարելի էր ականատես լինել սխրագործության բազում օրինակների: Այս ամենի համար կրկին անգամ շնորհակալություն Ձեզ, մեր ամբողջ ազգաբնակչությանն և առանձնահատուկ այն բոլոր մարդկանց, որոնց նկատմամբ մի գուցե մի փոքր անուշադիր ենք եղել:

Հարգելի հայրենակիցներ

20 տարեկան այս բարձունքից կուզեի խոսել մեր նվաճումների մասին, այն բոլոր աշխատանքների, որ մենք միասին ենք իրականացրել:

Պատերազմի դադարից հետո, մենք Տավուշցիներս լծվեցինք աշխատանքին այն գիտակցումով, որ պաշտպանած հողը շենացնել է պետք: 90-ականների կեսերից մարզերի ստեղծումից հետո ստեղծվեցին ավելի լայն հնարավորություններ գլոբալ ծրագրեր մշակելու և դրանք կյանքի կոչելու համար:

Իրականացված ծրագրերը բազմաթիվ են, բայց կուզեի նշել դրանցից ամենակարևորները. միջպետական, հանրապետական և համայնքային ենթակառուցվածքների վերականգնում, (ճանապարհներ, ոռոգման և խմելու ջրագծեր, կապ, գազիֆիկացում), գյուղատնտեսության զարգացմանը նպաստող ենթակառուցվածքների ձևավորում, արտադրական և վերամշակող ձեռնարկությունների վերականգնում և նորերի ստեղծում:

Այս շարքը կարելի է երկար թվարկել, բայց անհրաժեշտ եմ համարում, որ մենք մտածենք այն ամենի մասին, որ դեռ պետք է համատեղ ուժերով իրականացնենք, և վստահաբար հայտարարում եմ, որ այն բոլոր խնդիրներն, որ դեռևս կան, դրանք ծրագրված են, ծրագրված են մեր երկրի ղեկավարության կողմից և քայլ առ քայլ կստանան իրենց լուծումները:

Հատկապես ուզում եմ ասել, որ անկախության տարիներին հիմնովին նորոգվել են գրեթե բոլոր դպրոցները, կառուցվել են կրթական և առողջապահական, մշակութային նշանակության նոր մասնաշենքեր, հիմնանորոգվել են մոտ 500 կմ հանրապետական և համայնքային նշանակության ճանապարհներ:

Առիթն օգտագործելով, կուզեի մեր՝ Տավուշցիներիս շնորհակալությունը փոխանցել ՀՀ Նախագահին, Ազգային ժողովին և Կառավարությանը՝ սահմանամերձ Տավուշի խնդիրները շատ կարևոր համարելու և միշտ որպես առաջնահերթություն դիտարկելու համար:

Հարգելի Տավուշցիներ. դիմում եմ բոլոր ներկաներին, մեր ավագ ընկերներին, երիտասարդներին, համայնքապետին և ուսուցչին, բժշկին ու արդյունաբերողին, հողագործին ու զինվորականին:

90-ականների սկզբին, երբ որ երկիրը գտնվում էր շրջափակման մեջ և խորը ճգնաժամում էր ապրում, ժողովուրդը չէր հուսահատվում, թև-թևի տված աշխատում էր, վերացնում էր երկրաշարժի հետևանքները, վերականգնում էր քանդված քաղաքներն ու գյուղերը: Այսօր էլ մենք պետք է շարունակենք աշխատել, աշխատել օր ու գիշեր, հող մշակել, տնտեսություն զարգացնել և միշտ լինել ժողովրդի և զինվորի կողքին:

 Հայ մարդու ապրելակերպում ընդունված է, որ ցանկացած Հոբելյանի ժամանակ ամփոփելով անցածը նախանշվում են կարճաժամկետ և երկարաժամկետ հեռանկարներ, ձևակերպվում են նպատակներ և ձգտումներ:

Այսօր մենք ավելի համոզված ենք ձևակերպում մեր անելիքները, քանի որ կատարած աշխատանքների վրա հենվելով կարողանում ենք ավելի հեռուն նայել, մեր հաշվարկները գրեթե բոլոր դեպքերում իրատեսական են, իսկ մշակված ծրագրերը արդյունավետ և զարգացման ձգտող: Այդ են վկայում մեր մարզային և համայնքային զարգացման ծրագրերը, տարբեր ոլորտներում մեր կառավարության կողմից հաստատված տարածքային զարգացման հեռանկարները:

 Մենք՝ Տավուշցիներս հաստատակամ ենք և լցված ենք հավատով դեպի այն գեղեցիկ ու պայծառ ապագան, որը մենք միասին ենք կերտում մեր ամենօրյա աշխատանքով:

Անհամեմատելի են այն տարբերություններն, որ մենք ունեինք անկախության առաջին տարիներին և այսօր:

Չէի ուզենա հիշեցնել այն մութ ու սառը օրերը, օրվա խնդիրները մի կերպ կազմակերպելու մեր սուղ հնարավորությունները, սակայն կուզեի բոլորս մեկ անգամ ևս հիշենք, որ այդ դժվարին օրերին մենք բոլորս միասին մի զավակ ունեինք, դա մեր անկախ Հայաստանն էր, և այդ զավակի համար մենք պատրաստ էինք ամեն ինչի:

Անցան տարիներ և այժմ մենք ունենք մի նոր իրավիճակ, բոլորովին տարբերվող: Այդ տարիների ընթացքում ամբողջ մեր աշխատանքը ուղղված էր Հայաստանի միջազգային ճանաչմանը, Արցախի հիմնախնդրի լուծմանը: Սրանք հարցեր են, որոնք ավելի կարևոր են մեզ համար և մենք քաջ գիտակցում ենք, որ այս հարցերի լուծումով է պայմանավորված սահմանամերձ տարածաշրջանների կայուն զարգացումը:

Այսօր կարելի է փաստել, որ խնդիրների այս հատվածում մենք նույնպես ունեցել ենք մեծ ձեռքբերումներ և դա հիմնավորվում է մեր երկրի միջազգային ճանաչմամբ և միջազգային հարաբերություններում մեր, որպես վստահելի գործընկերոջ վարկանիշով:

Քաղաքական և միջազգային այս հաջողություններով էր պայմանավորված նաև Տավուշի մարզում իրագործված այն հսկայական աշխատանքները, որոնք իրականացվեցին միջազգային և դոնոր կազմակերպությունների աջակցությամբ: Այսօրվա իրավիճակի ամենակարևոր հաջողություններից է մեր սահմանների ամրապնդումը և մեր ազգային մարտունակ բանակ ունենալը:

Տավուշցին լավ է հասկանում և ավելի խորն է ընկալում հզոր բանակ ունենալու անհրաժեշտությունը և ճիշտ պատկերացնում, որ մեր հաջողությունների գլխավոր երաշխիքը ամուր սահման և բանակի միջոցով ապահով կյանքի հաստատումն է:

Քիչ առաջ ականատեսն էինք Տավուշի սահմանները պահող զինվորների տոնական շքերթին: Այդպիսի շքերթներ են անցկացվել նաև մարզի բոլոր քաղաքներում: Մենք յուրաքանչյուրս մեծ հպարտություն ապրեցինք: Այսօր Երևանի կենտրոնում Հայաստանի Հանրապետության Նախագահ՝ Գերագույն գլխավոր հրամանատար պարոն Սերժ Սարգսյանի ներկայությամբ ցուցադրվեց հայոց բանակի մեծ ուժը: Մենք ոգևորված ենք և մեր հպարտությունը չափ ու սահման չունի:

Եկեք այս հոբելյանական օրը մեկ անգամ ևս ասենք. Փառք մեր զինվորին, փառք մեր բանակին:

Հարգելի գործընկերներ

Ես խոսեցի տնտեսական դաշտում իրականցված ծրագրերի մասին և կարծում եմ, որ պետք է ազնիվ լինել և ասել, որ այդ բոլոր տնտեսական հաջողությունները ժամանակին երազանք էին թվում, բայց այսօր դա իրականություն է և այդ ամբողջը իրականություն դարձավ ամենօրյա քրտնաջան աշխատանքի և մեր գեղեցիկ ապագայի նկատմամբ ունեցած հավատի շնորհիվ:

Այսօր էլ մենք հաստատակամ հայտարարում ենք, որ մենք հավատում ենք մեր ուժին, մեր գիտելիքներին և վստահ ենք, որ մենք դիմակայելու ենք այն բոլոր մարտահրավերներին, որ կհանդիպեն մեր ճանապարհին և նորանոր հաջողություններ կունենանք:

Այս հաջողությունները բոլորինս են լինելու. մերը, մեր զավակներինը և մեր թոռներինը:

Իսկ վերջում նորից հաստատենք Նժդեհի խոսքերով՝ §Ես քո կենդանի սուրն եմ, Հայրենիք, որ քեզ հաղթություն պիտի բերի¦:

Կեցցե Հայաստանի Հանրապետությունը:

Աստված մեզ հետ:

Շնորհակալ եմ: